CELEX: 32015R0649
Language: lv
Date: 2015-04-24 00:00:00
Title: Komisijas Regula (ES) 2015/649 (2015. gada 24. aprīlis), ar ko groza Eiropas Parlamenta un Padomes Regulas (EK) Nr. 1333/2008 II pielikumu un Komisijas Regulas (ES) Nr. 231/2012 pielikumu attiecībā uz L-leicīna izmantošanu par nesējvielu tablešu veida galda saldinātājos (Dokuments attiecas uz EEZ)

25.4.2015   
            
            
               LV
            
            
               Eiropas Savienības Oficiālais Vēstnesis
            
            
               L 107/17
            
         KOMISIJAS REGULA (ES) 2015/649
   (2015. gada 24. aprīlis),
   ar ko groza Eiropas Parlamenta un Padomes Regulas (EK) Nr. 1333/2008 II pielikumu un Komisijas Regulas (ES) Nr. 231/2012 pielikumu attiecībā uz L-leicīna izmantošanu par nesējvielu tablešu veida galda saldinātājos
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu, 14. pantu un 30. panta 5. punktu,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
   tā kā:
   
               (1)
            
            
               Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
            
         
               (2)
            
            
               Komisijas Regulā (ES) Nr. 231/2012 (3) ir izklāstītas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.
            
         
               (3)
            
            
               Minētos sarakstus saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.
            
         
               (4)
            
            
               2010. gada 9. septembrī pieteikums atļaujai izmantot L-leicīnu par nesējvielu (tablešu izgatavošanas palīgvielu) tablešu veida galda saldinātājos tika saņemts no Vācijas, kur šāda izmantošana ir atļauta. Minētais pieteikums tika darīts pieejams dalībvalstīm saskaņā ar Regulas (EK) Nr. 1331/2008 4. pantu.
            
         
               (5)
            
            
               L-leicīna izmantošanai tablešu veida galda saldinātājos ir tehnoloģiska funkcija, un pēc tās ir nepieciešamība. Pirms tablešu presēšanas saldinātājs tiek vienmērīgi sajaukts ar L-leicīnu, kas palīdz izgatavot tabletes, nodrošinot, ka tās nepielīp pie presēšanas iekārtām.
            
         
               (6)
            
            
               Eiropas Pārtikas nekaitīguma iestāde (“Iestāde”) izvērtēja aminoskābju un radniecīgo vielu nekaitīgumu, ja tās lieto par aromatizējošām vielām, un 2007. gada 29. novembrī sniedza savu atzinumu (4). Iestāde secināja, ka cilvēka eksponētība pārtikā esošām aminoskābēm ir būtiski augstāka par paredzamo eksponētības līmeni, tās lietojot par aromatizējošām vielām, un ka deviņas no šīm vielām, ieskaitot L-leicīnu, nerada bažas par drošumu, ja tās kā aromatizējošas vielas uzņem aplēstajos daudzumos.
            
         
               (7)
            
            
               Pieteikumā tika pierādīts, ka, pat patērējot lielu daudzumu saldinātāja tablešu, netiktu pārsniegti 4 % no ieteicamā L-leicīna uzņemšanas daudzuma.
            
         
               (8)
            
            
               Tādēļ ir lietderīgi atļaut lietot L-leicīnu par nesējvielu tablešu veida galda saldinātājos, kā noteikts šīs regulas I pielikumā, un piešķirt minētajai pārtikas piedevai E numuru – E 641.
            
         
               (9)
            
            
               Pirmo reizi iekļaujot L-leicīnu Regulas (EK) Nr. 1333/2008 II pielikumā noteiktajā Savienības sarakstā, Regulā (ES) Nr. 231/2012 būtu jāiekļauj šīs pārtikas piedevas specifikācijas. Šajā sakarā ir lietderīgi ņemt vērā Eiropas farmakopejas noteiktos tīrības kritērijus L-leicīnam.
            
         
               (10)
            
            
               Tādēļ attiecīgi būtu jāgroza Regulas (EK) Nr. 1333/2008 un (ES) Nr. 231/2012.
            
         
               (11)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1333/2008 II pielikumu groza saskaņā ar šīs regulas I pielikumu.
   2. pants
   Regulas (ES) Nr. 231/2012 pielikumu groza saskaņā ar šīs regulas II pielikumu.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 24. aprīlī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 31.12.2008., 16. lpp.
   
   
      (2)  OV L 354, 31.12.2008., 1. lpp.
   
   
      (3)  Komisijas 2012. gada 9. marta Regula (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (OV L 83, 22.3.2012., 1. lpp.).
   
      (4)  EFSA Journal (2008) 870, 1.–46. lpp.
   
      I PIELIKUMS
      Regulas (EK) Nr. 1333/2008 II pielikumu groza šādi:
      
                  1)
               
               
                  pielikuma B daļas 3. tabulā “Pārtikas piedevas, kas nav krāsvielas vai saldinātāji” pēc ieraksta par pārtikas piedevu E 640 iekļauj šādu jaunu ierakstu:
                  
                              “E 641
                           
                           
                              L-leicīns”
                           
                        
            
                  2)
               
               
                  pielikuma E daļā pārtikas produktu kategorijā 11.4.3. “Galda saldinātāji tablešu veidā” pēc ieraksta par pārtikas piedevu E 640 iekļauj šādu jaunu ierakstu:
                  
                               
                           
                           
                              “E 641
                           
                           
                              L-leicīns
                           
                           
                              50 000 ”
                           
                           
                               
                           
                           
                               
                           
                        
            
   
      II PIELIKUMS
      Regulas (ES) Nr. 231/2012 pielikumā pēc ieraksta par pārtikas piedevu E 640 iekļauj šādu jaunu ierakstu:
      
         
                     “E 641 L-LEICĪNS
                     
                  
               
                     
                        Sinonīmi
                     
                  
                  
                     2-aminoizobutiletiķskābe; L-2-amino-4-metilbaldriānskābe; alfa-aminoizokapronskābe; (S)-2-amino-4-metilpentānskābe; L-lei
                  
               
                     
                        Definīcija
                     
                  
               
                     Einecs
                  
                  
                     200-522-0
                  
               
                     
                        CAS numurs
                  
                  
                     61-90-5
                  
               
                     Ķīmiskais nosaukums
                  
                  
                     L-leicīns; L-2-amino-4-metilpentānskābe
                  
               
                     Ķīmiskā formula
                  
                  
                     C6H13NO2
                     
                  
               
                     Molekulmasa
                  
                  
                     131,17
                  
               
                     Pamatviela
                  
                  
                     Ne mazāk kā 98,5 % un ne vairāk kā 101,0 % bezūdens vielā
                  
               
                     
                        Apraksts
                     
                  
                  
                     Balts vai gandrīz balts kristālisks pulveris vai spīdīgas plēksnes
                  
               
                     
                        Identifikācija
                     
                  
               
                     Šķīdība
                  
                  
                     Šķīst ūdenī, etiķskābē, atšķaidītā HCl un sārmu hidroksīdos un karbonātos; nedaudz šķīst etanolā
                  
               
                     Īpatnējā griešana
                  
                  
                     [α]D
                        20 starp + 14,5° un + 16,5°
                     (4 % šķīdumam (bezūdens vielā) 6N HCl)
                  
               
                     
                        Tīrība
                     
                  
               
                     Žāvēšanas zudumi
                  
                  
                     Ne vairāk kā 0,5 % (100–105 °C)
                  
               
                     Sulfātpelni
                  
                  
                     Ne vairāk kā 0,1 %
                  
               
                     Hlorīdi
                  
                  
                     Ne vairāk kā 200 mg/kg
                  
               
                     Sulfāti
                  
                  
                     Ne vairāk kā 300 mg/kg
                  
               
                     Amonijs
                  
                  
                     Ne vairāk kā 200 mg/kg
                  
               
                     Dzelzs
                  
                  
                     Ne vairāk kā 10 mg/kg
                  
               
                     Arsēns
                  
                  
                     Ne vairāk kā 3 mg/kg
                  
               
                     Svins
                  
                  
                     Ne vairāk kā 5 mg/kg
                  
               
                     Dzīvsudrabs
                  
                  
                     Ne vairāk kā 1 mg/kg”